**Predkladacia správa**

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa predkladá v súlade
s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, ktorý splnomocňuje vládu Slovenskej republiky na jeho vydanie.

Podľa zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2022 (ďalej len „kolektívna zmluva“). Kolektívna zmluva bola podpísaná 14. decembra 2021.

Podľa kolektívnej zmluvy sa pre rok 2022 základná stupnica platových taríf zamestnancov pri výkone práce vo verejnom záujme, osobitná stupnica platových taríf učiteľov vysokých škôl a výskumných a vývojových zamestnancov a platové tarify pedagogických zamestnancov a odborných zamestnancov zvýšia od 1. júla 2022 o 3 %.

Návrh nariadenia vlády Slovenskej republiky má negatívny vplyv na rozpočet verejnej správy. Finančný dopad zvýšenia stupníc platových taríf zamestnancov pri výkone práce vo verejnom záujme odmeňovaných podľa zákona č. 553/2003 Z. z. na štátny rozpočet a rozpočet územnej samosprávy pre rok 2022 až 2025 je uvedený v doložke vybraných vplyvov.

Návrh nariadenia vlády Slovenskej republiky predpokladá pozitívny sociálny vplyv na hospodárenie obyvateľstva, nebude mať vplyv na podnikateľské prostredie, životné prostredie, na informatizáciu spoločnosti, na manželstvo, rodičovstvo a rodinu, a ani vplyv na služby verejnej správy pre občana.

Návrh nariadenia vlády Slovenskej republiky nie je potrebné zasielať na vnútrokomunitárne pripomienkové konanie.

Predkladaný návrh nariadenia vlády je v súlade s Ústavou Slovenskej republiky,
s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie, ako aj so splnomocňovacím ustanovením príslušného zákona, na vykonanie ktorého sa toto nariadenie vydáva.

V rámci medzirozortného pripomienkového konania si niektoré subjekty uplatnili zásadné pripomienky, z ktorých niektoré neboli odstránené ani na druhom kole rozporového konania. Ide o zásadné pripomienky Ministerstva hospodárstva SR, Ministerstva školstva, vedy, výskumu a športu SR, Ministerstva dopravy a výstavby SR, ktorými namietali skutočnosť, že dohodnutá valorizácia platových taríf nebola zohľadnená v štátnom rozpočte a žiadajú, aby bol minister financií SR umožnil prekročenie limitu výdavkou pre jednotlivé rozpočtové kapitoly v nadväznosti na valorizáciu tarifných platov. V tejto súvislosti sa nariadenie vlády SR predkladá s rozporom.

Okrem uvedeného sa ďalší rozpor nepodarilo odstrániť pri zásadných pripomienkach Ministerstva školstva, vedy, výskumu a športu SR a Odborového zväzu pracovníkov školstva a vedy na Slovensku, ktorými požadujú navýšenie platových taríf o 10 % namiesto 3 %. V tomto prípade ide o pripomienky nad rámec predloženého návrhu, ktorý je technickou normou upravujúcou zvýšené stupnice platových taríf v nadväznosti na platnú Kolektívnu zmluvu vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone prác vo verejnom záujme na rok 2022.